Ramaphosa kuier dié week by koning Charles IIIKoning Charles III en Camilla, koningin-gemalin (Foto: Jonathan Brady / AFP) Koning Charles III sal vandeesweek tydens sy eerste staatsbesoek as monarg pres. Cyril Ramaphosa en sy vrou by Buckingham-paleis verwelkom. Die laaste staatsbesoek na die Verenigde Koninkryk was in Junie 2019 toe koningin Elizabeth II die Amerikaanse president Donald Trump en sy vrou Melania verwelkom het. Charles het nog nie aangekondig wanneer hy sy eerste oorsese besoek as koning sal onderneem nie en hierdie is die eerste uitnodiging wat hy uitgereik het sedert hy in September by sy ma as heerser oorgeneem het. Die groot diplomatieke geleentheid word egter oorskadu deur gebeure in Suid-Afrika waar Ramaphosa onder verdenking is dat hy ŉ misdaad verbloem het. Christopher Vandome, ŉ senior navorsingsbeampte by die Chatham House-instituut oor internasionale betrekkinge in Londen het gesê die toon van die gesprek is belangrik. Hy sê Brittanje, ŉ voormalige koloniale mag in Suid-Afrika, moet vermy om Suid-Afrika aan te spreek oor die land se stemrekord in die Verenigde Nasies oor Oekraïne terwyl Suid-Afrikaners nog gevoelig is oor ondersteuning van die Weste tydens die Covid-19-krisis. Volgens Vandome sal klimaatsverandering, handel en Charles se visie vir die Britse Statebond waarskynlik ook hoog op die agenda wees. Pres. Cyril Ramaphosa (Foto: Siyabulela Duda/GCIS) Ramaphosa was in September laas in Londen vir die staatsbegrafnis van die koningin by Westminster-abdy. Sy staatsbesoek kom meer as ŉ dekade ná ŉ vorige besoek deur ŉ Suid-Afrikaanse leier, toe Jacob Zuma die Verenigde Koninkryk in 2010 besoek het. Ramaphosa kom Maandag in die land aan voor die amptelike program Dinsdag begin, insluitend ŉ staatsbanket by Buckingham-paleis. Charles en koningin-gemalin Camilla sal Ramaphosa en presidentsvrou Tshepo Motsepe verwelkom, maar die egpaar sal ook met ander senior koninklikes vergader. Troonopvolger prins William en sy vrou Kate, prinses van Wallis, sal by Charles en Camilla aansluit vir ŉ seremoniële militêre verwelkoming. Charles se jongste broer, prins Edward, sal na verwagting Ramaphosa vergesel na Londen se Kew-tuine en ŉ biomediese navorsingsentrum. Op die agenda is ook ŉ toespraak aan wetmakers van albei huise van die parlement en ŉ vergadering met eerste minister Rishi Sunak by Downingstraat. Ramaphosa sal Dinsdag ook ŉ huldeblyksteen vir Nelson Mandela besoek wat in 2018 in die Westminster-abdy geïnstalleer is. Intussen sal die parlement volgende maand die bevindings van die spesiale ondersoekpaneel bekendmaak wat moet bepaal of Ramaphosa oor die Phala Phala-sage in ŉ staat van beskuldiging geplaas moet word. Ramaphosa ontken bewerings dat hy versuim het om ŉ diefstal van miljoene dollar op sy wildplaas in Limpopo aan te meld en dat hy gereël het dat die rowers ontvoer word en vir hul stilswye omgekoop is. Die president erken daar was ŉ inbraak, maar ontken bewerings van ontvoering en omkopery. Hy sê die voorval is by die polisie aangemeld. Suid-Afrikaners is ook gefrustreer deur die ekonomiese situasie met ŉ amptelike werkloosheidskoers van 33% en voortdurende kragonderbrekings. Gegewe die probleme by die huis het sommige Suid-Afrikaners Ramaphosa veroordeel dat hy na Londen rits.